Hugsanlegt að uppskipunarbann verði að veruleika Vilja koma í veg fyrir uppskipun áls frá Íslandi í erlendum höfnum . Vísir / Vilhelm Kolbeinn Gunnarsson , formaður Verkalýðsfélagsins Hlífar , segir verkalýðsfélög erlendis reiðubúin til að styðja við verkfallsaðgerðir starfsmanna álversins í Straumsvík . Til greina komi að uppskipunarbann verði sett á í Hollandi en að frekari ákvarðanir um málið verði teknar á næstu dögum . „ Þetta er í skoðun . Það þarf að taka ákvörðun með samninganefndinni í heild sinni og trúnaðarráðinu en menn eru að skoða þessar leiðir . Þessir aðilar erlendis hafa haft samband við okkur og eru sjálfsagt til í að styðja okkur ef þarf á því að reyna , “ segir Kolbeinn . Verkalýðsfélög á Íslandi hafa þegar haft samband við Flutningasamband verkamanna og óskað eftir því að komið verði í veg fyrir uppskipun áls frá Íslandi í erlendum höfnum , þ.e í Rotterdam í Hollandi . Flutningaskip með tæpum fjögur þúsund tonnum af áli fór frá Straumsvíkurhöfn í gær . „ Ég er ekki svo viss um að það gerist með þennan farm . Þetta er náttúrulega lögleg aðgerð miðað við hvernig sýslumaður setti þetta fram . Þá verða þeir að fara löglega í því líka og boða uppskipunarbann með þeim leikreglum og lögum sem eru úti , en maður þekkir þær ekki alveg í hörgul . “ Aðspurður segir hann ákvarðanir um næstu skref verða teknar á næstu sólarhringum . „ Ég reikna með því að við vinnum þessa vinnu hérna og ræðum þessi mál í okkar samninganefnd og förum svo yfir stöðuna . “ Þá segir hann koma til greina að grípa til annarra aðgerða . „ Þó þessi útskipun hafi gengið vel og annað þá eru menn að skoða aðrar leiðir og það er margt í spilunum sem hægt er að gera . En ég held að við verðum að láta tímann líða , taka eitt skref í einu og sjá hvað hægt er að gera , “ segir Kolbeinn . Mestu máli skipti að fá deiluaðila að samningaborðinu . „ Ég vona að menn fari að vakna til lífsins og fari að skoða alvarleika stöðunnar . Það er ekki þannig að menn nái öllu sínu fram við gerð kjarasamninga og ég held að atvinnurekendur þurfi að hugsa það líka . “ Upplýsingafulltrúi Ísal segir útskipun yfirmanna fyrirtækisins í Straumsvíkurhöfn ganga vel .